INDHOLDSFORTEGNELSE

1........... Indledning. 3

2........... Formålsbestemte indtægter til EGFL. 3

3........... Indtægter fra de midlertidige omstruktureringsafgifter (sukker) 4

4........... Bemærkninger angående den foreløbige gennemførelse af EGFL‑budgettet for 2012. 4

5........... Forbrug af formålsbestemte indtægter til EGFL. 8

6........... Forbrug af indtægter fra de midlertidige omstruktureringsafgifter (sukker) 8

7........... Gennemførelse af sukkeromstruktureringsfonden. 8

8........... Konklusioner 9

Bilag 1: || Foreløbigt forbrug af EGFL-bevillinger pr. 15.10.2012

1. Indledning

Den foreløbige gennemførelse af EGFL's budget for 2012 fremgår af vedlagte bilag og forventes at beløbe sig til 44 749,8 mio. EUR. Dette beløb afspejler navnlig EGFL's udgifter under delt forvaltning som angivet af medlemsstaterne mellem den 16. oktober 2011 og den 15. oktober 2012 samt de beløb, der er korrigeret i forbindelse med EGFL's regnskabsafslutning, og suspensioner og nedsættelser af månedlige betalinger i løbet af regnskabsåret. Det omfatter endvidere et overslag over direkte udgifter på ca. 31 mio. EUR, som Kommissionen kan afholde indtil den 31. december 2012.

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betragtes indtægter fra finansielle korrektioner foretaget i forbindelse med afgørelser om efterprøvende regnskabsafslutning, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Efter disse bestemmelser kan formålsbestemte indtægter anvendes til at finansiere EGFL-udgifter afholdt af medlemsstaterne. Hvis nogle af disse indtægter ikke anvendes, vil de automatisk blive fremført til det følgende regnskabsår[1].

Som allerede nævnt i tidligere rapporter om alarmsystemet har Kommissionen oprindeligt anslået de disponible formålsbestemte indtægter i 2012 til 1 010 mio. EUR. Det drejer sig om følgende:

– De formålsbestemte indtægter, der forventedes genereret i løbet af regnskabsåret 2012, blev anslået til 805 mio. EUR. Der forventedes henholdsvis 600 mio. EUR fra korrektioner i forbindelse med regnskabsafslutning og 150 mio. EUR fra uregelmæssigheder. Indtægterne fra mælkeafgiften blev anslået til at udgøre 55 mio. EUR.

– De formålsbestemte indtægter, der forventedes fremført fra regnskabsåret 2011 til 2012, blev anslået til 205 mio. EUR.

I budgettet for 2012 afsatte Kommissionen de forventede formålsbestemte indtægter på 1 010 mio. EUR til to ordninger. Det drejer sig om:

– 310 mio. EUR blev afsat til driftsfondene for producentorganisationer i sektoren for frugt og grøntsager, og

– 700 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 496 mio. EUR og 30 472 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over disponible bevillinger på 806 mio. EUR til driftsfondene for producentorganisationer i sektoren for frugt og grøntsager og 31 172 mio. EUR til enkeltbetalingsordningen.

I bilag 1, som viser den foreløbige gennemførelse af budgettet for 2012, findes de budgetbevillinger til frugt og grøntsager og til afkoblet direkte støtte, som nu er vedtaget til disse to sektorer, på henholdsvis 788 mio. EUR og 37 189 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på budgettet for 2012 sig til i alt 1 098 mio. EUR for frugt og grøntsager og 37 889 mio. EUR for afkoblet direkte støtte.

3. Indtægter fra de midlertidige omstruktureringsafgifter (sukker)

De midlertidige omstruktureringsafgifter for sukker betragtes som formålsbestemte indtægter, der skal finansiere sukkeromstruktureringsstøtten og anden støtte fra sukkeromstruktureringsfonden. For de tre produktionsår 2006/07, 2007/08 og 2008/09 blev disse afgifter, som vedrører de kvotemængder af sukker, inulinsirup og isoglukose, som de erhvervsdrivende har i de enkelte medlemsstater, indbetalt til fonden. På tidspunktet for opstillingen af budgettet for 2012 forventedes det, at der ville blive fremført et beløb på 832,2 mio. EUR fra regnskabsåret 2011 til 2012.

4. Bemærkninger angående den foreløbige gennemførelse af EGFL‑budgettet for 2012

Den foreløbige udnyttelsesgrad for budgettet for 2012 fremgår af bilag 1. I det følgende findes korte bemærkninger til de budgetartikler, der udviser de største afvigelser (i nominelle og relative tal) mellem den faktiske og den forventede gennemførelse af budgettet for 2012.

4.1. Markedsforanstaltninger

Forbruget af bevillinger til interventioner på landbrugsmarkederne var 176,6 mio. EUR højere sammenlignet med de vedtagne budgetbevillinger, men 133,4 mio. EUR lavere, når de forventede formålsbestemte indtægter på 310 mio. EUR til dette kapitel medregnes. Denne afvigelse skyldes et sammensat underforbrug i de fleste sektorer.

4.1.1. Restitutioner for produkter, der ikke er opført i bilag 1 (–2,9 mio. EUR)

Dette kapitels underforbrug skyldes medlemsstaternes lavere udgifter til eksportlicenser til især forarbejdede produkter indeholdende mejeriprodukter sammenlignet med prognoserne i budgettet.

4.1.2. Fødevareprogrammer (+15,0 mio. EUR)

I 2012 betalte medlemsstaterne de udestående udgifter vedrørende transport og driftsomkostninger i forbindelse med de tidligere års planer for de socialt dårligst stillede personer. Disse betalinger sammen med medlemsstaternes betalinger til planen for 2012 førte til et overforbrug af bevillingerne på budgettet for 2012 til denne ordning.

4.1.3. Olivenolie (-13,2 mio. EUR)

Denne budgetartikels underforbrug kan henføres til ordningerne for privat oplagring af olivenolie. Budgettet for 2012 for denne artikel var baseret på den maksimale mængde olivenolie i privat oplagring, der var forventet i henhold til Kommissionens gennemførelsesforordning (EU) nr. 1023/2011. I virkeligheden var de mængder, der overgik til oplagring, meget lavere end forventet. En del af de deraf følgende disponible bevillinger anvendes imidlertid til finansiering af to supplerende ordninger for privat oplagring af olivenolie, som det var nødvendigt at etablere som følge af de vedvarende ugunstige markedsforhold. Det endelige underforbrug skyldes, at betalingerne til disse supplerende ordninger begyndte sent i 2012 og forventes at fortsætte i 2013.

4.1.4. Frugt og grøntsager (+283,2 mio. EUR i forhold til de vedtagne bevillinger)

Dette betydelige overforbrug fremkommer ved, at de afholdte udgifter i denne sektor sammenlignes med de vedtagne bevillinger i budgettet for 2012, som ikke indeholder de formålsbestemte indtægter for denne sektor. Hvis de formålsbestemte indtægter på 310 mio. EUR til denne sektor medregnes (se fodnoten * nederst i tabellen i bilaget), stiger de samlede disponible bevillinger til 1 098 mio. EUR, og der fremkommer et mindre underforbrug på 26,8 mio. EUR.

Dette underforbrug skyldes de forskellige gennemførelsesniveauer for de ordninger, der finansieres af denne sektors bevillinger.

Med hensyn til producentorganisationernes driftsfonde og skolefrugtordningen afholdt medlemsstaterne færre udgifter end forventet i budgettet.

Medlemsstaterne afholdt dog udgifter til støtte relateret til den foreløbige anerkendelse af producentsammenslutninger, som var betydeligt højere end de bevillinger, der var til rådighed for denne ordning på budgettet for 2012.

4.1.5. Produkter fra vinsektoren (–36,9 mio. EUR)

Dette underforbrug skyldes visse medlemsstaters noget lavere udgifter både til de nationale støtteprogrammer for vin (sammenlignet med det budgetterede loft) og til rydningsordningen, som finansieres under denne artikel.

4.1.6. Andre vegetabilske produkter/foranstaltninger (–26,3 mio. EUR)

Dette underforbrug ved årets udgang skyldes primært POSEI-foranstaltninger, hvorved medlemsstaterne ændrede deres nationale planer i løbet af året og gik fra markedsstøtte til tiltag finansieret under den tilsvarende direkte støtteordning under artikel 05 03 02.

4.1.7. Mælk og mejeriprodukter (-24,1 mio. EUR)

Denne artikels underforbrug skyldes medlemsstaternes lavere udgifter til skolemælksordningen sammenlignet med, hvad der var forventet i budgettet.

4.1.8. Oksekød (-8,8 mio. EUR)

Faldet i eksportrestitutionerne for oksekød og levende dyr, som fandt sted i april 2012, ledte til underforbruget på denne budgetartikel.

4.2. Direkte støtte

Forbruget af bevillinger til direkte støtte var 369,1 mio. EUR højere sammenlignet med de vedtagne budgetbevillinger, men 330,9 mio. EUR lavere, når de 700 millioner forventede formålsbestemte indtægter for dette kapitel medregnes. Denne afvigelse skyldes primært sektoren for afkoblet direkte støtte.

4.2.1. Afkoblet direkte støtte (+476,5 mio. EUR i forhold til de vedtagne bevillinger)

Dette betydelige overforbrug fremkommer ved, at de afholdte udgifter til afkoblet direkte støtte sammenlignes med de vedtagne bevillinger i budgettet for 2012, som ikke indeholder de formålsbestemte indtægter for denne sektor. Hvis de formålsbestemte indtægter på 700 mio. EUR til denne sektor medregnes (se fodnoten * nederst i tabellen i bilaget), stiger de samlede bevillinger til 37 889 mio. EUR, og overforbruget ændres til et underforbrug på -222,5 mio. EUR.

Dette underforbrug skyldes medlemsstaternes lavere udgifter, primært til enkeltbetalingsordningen (SPS) og de afkoblede specifikke støtteforanstaltninger i henhold til artikel 68 i Rådets forordning (EF) nr. 73/2009. Det skal dog bemærkes, at enkeltbetalingsordningen (SPS) i 2012 blev gennemført med en udnyttelsesgrad på 99,7 % af bevillingerne i budgettet. Hvad angår den generelle arealbetalingsordning (SAPS), var udnyttelsesgraden på 99,2 % den højeste indtil nu.

4.2.2. Anden direkte støtte (–107 mio. EUR)

Dette underforbrug skyldes primært medlemsstaternes lavere udgifter til de koblede specifikke støtteforanstaltninger i henhold til artikel 68 i Rådets forordning (EF) nr. 73/2009 til visse husdyrpræmier og præmien for proteinafgrøder sammenlignet med de forventede udgifter i budgettet for 2012.

4.3. Revision af landbrugsudgifter

4.3.1. Regnskabsafslutning og efterprøvende regnskabsafslutning af foregående års regnskaber (+228,5 mio. EUR for regnskabsafslutning og +36,2 mio. EUR for efterprøvende regnskabsafslutning)

De vedtagne bevillinger på budgetposten for regnskabsafslutning på budgettet for 2012 beløb sig til -200 mio. EUR. Det skal bemærkes, at Kommissionen i sin ændringsskrivelse nr. 3 for 2012 for denne post foreslog korrektioner på ‑69 mio. EUR.

I stedet for at foretage negative korrektioner under regnskabsafslutningen for 2012, vedtog Kommissionen afgørelser vedrørende regnskabsafslutningen om at tilbagebetale et nettobeløb på 28,5 mio. EUR, dvs. foretage positive korrektioner til fordel for medlemsstaterne. Dette beløb samt førnævnte beløb på -200 mio. EUR gør det nødvendigt for Kommissionen at finde og overføre positive budgetbevillinger fra andre konti på sammenlagt ca. 228,5 mio. EUR for at kunne afslutte denne budgetkonto i 2012.

Desuden blev der i henhold til Kommissionens afgørelser vedrørende det efterprøvende regnskab for 2012 foretaget positive korrektioner til fordel for medlemsstaterne på ca. 36,2 mio. EUR. Der skal ligeledes overføres positive bevillinger fra andre budgetkonti for at dække dette beløb.

4.3.2. Andre udgifter (+38,3 mio. EUR for bilæggelse af tvister)

Budgetartikel 05 07 02 anvendes til at dække EU's udgifter til bilæggelse af tvister. Denne artikel indeholdt resterende bevillinger for 0,8 mio. EUR i 2012. Den 29. marts 2012 ophævede Domstolen Kommissionens beslutning 2007/361/EF. Derfor skulle Kommissionen tilbagebetale 39,1 mio. EUR til de medlemsstater, der var berørt af beslutningen. Sammenlignet med de resterende bevillinger på budgettet for 2012 medførte denne betaling et overforbrug af bevillingerne svarende til ovennævnte beløb.

4.4. Andre udgifter

4.4.1. Fødevare- og fodersikkerhed, dyresundhed, dyrevelfærd og plantesundhed (-65,0 mio. EUR)

Ordninger finansieret under denne artikel omfatter direkte betalinger fra Kommissionen. Det forventes, at der vil blive foretaget betalinger svarende til et beløb på 22,6 mio. EUR indtil den 31. december 2012.

På baggrund af den forbedrede dyresundhed og ændringerne i lovgivningen, som betyder, at færre test for TSE er nødvendige, er det forventede behov for programmer med henblik på udryddelse og overvågning af dyresygdomme i år mindre end forventet i budgettet for 2012. Derfor foreslog Kommissionen en nedsættelse af bevillingerne på 65,4 mio. EUR i ændringsbudget nr. 6 for 2012, der blev vedtaget den 12. december 2012.

5. Forbrug af formålsbestemte indtægter til EGFL

Det vedlagte bilag viser, at de endelige samlede formålsbestemte indtægter, der er til rådighed i 2012, udgjorde 1 341,1 mio. EUR. Det var 331,1 mio. EUR højere sammenlignet med det oprindeligt forventede beløb på 1 010 mio. EUR.

Forskellen skyldes bl.a., at de formålsbestemte indtægter på 441,5 mio. EUR, der blev fremført fra 2011 til 2012, var 236,5 mio. EUR større end det beløb på 205 mio. EUR, som oprindeligt blev anslået i budgettet. Det skal nævnes, at de formålsbestemte indtægter, der blev fremført fra 2011 til 2012, er blevet anvendt fuldt ud til at finansiere udgifterne på budgettet for 2012 i overensstemmelse med artikel 10 i finansforordningen.

Derudover beløb de nyligt opkrævede formålsbestemte indtægter for 2012 sig til 900,4 mio. EUR sammenlignet med de 805 mio. EUR, der var forventet i budgettet. Dette skyldes hovedsageligt, at visse medlemsstater alligevel ikke som ventet anmodede om, at korrektionerne i forbindelse med regnskabsafslutningen blev betalt i afdrag, hvilket førte til en hurtigere tilstrømning end forventet af de tilsvarende formålsbestemte indtægter. Den del af de nyligt opkrævede formålsbestemte indtægter, som ikke bliver anvendt i 2012, vil blive fremført til regnskabsåret 2013, hvor de vil blive anvendt til finansiering af udgifter afholdt samme år.

6. Forbrug af indtægter fra de midlertidige omstruktureringsafgifter (sukker)

I overensstemmelse med lovgivningen er der ikke opkrævet nogen nye midlertidige omstruktureringsafgifter fra medlemsstaterne siden november 2009. Derfor svarer de samlede formålsbestemte indtægter, der er til rådighed for Sukkeromstruktureringsfonden, til det beløb, der blev fremført fra budgettet for 2011, hvilket til forskel fra det oprindelige skøn var på 856,8 mio. EUR. Det var højere end de 832,2 mio. EUR, der var forventet i bemærkningerne til budgettet for 2012, fordi de støttebetalinger, der blev foretaget ved udgangen af 2011 var lavere end ventet. I ændringsskrivelse nr. 1 for 2013 har Kommissionen angivet, at den forventer formålsbestemte indtægter på 675 mio. EUR fra Sukkeromstruktureringsfonden til rådighed for EGFL ved regnskabsafslutningen den 30. september 2012. På baggrund af de foreløbige data for gennemførelse, som medlemsstaterne har indgivet, lader det til, at de formålsbestemte indtægter, der er til rådighed for EGFL, vil beløbe sig til ca. 755 mio. EUR.

7. Gennemførelse af sukkeromstruktureringsfonden

Den 30. september 2012, som var den endelige dato for fondens gennemførelse, havde medlemsstaterne udbetalt støtte på 109,7 mio. EUR til den omstrukturerede sukkerindustri, diversificeringsstøtte eller støtte til sukkerraffinering. Med undtagelse af nogle få justeringer forventes ingen udbetalinger under fonden efter den 30. september 2012. Niveauet af de samlede betalinger i forbindelse med Sukkeromstruktureringsfonden i 2012 er lavere sammenlignet med Kommissionens forventede niveau i budgettet for 2012, hvilket giver flere resterende formålsbestemte indtægter i fonden som nævnt i punkt 6 ovenfor.

8. Konklusioner

Den foreløbige gennemførelse af EGFL-budgettet for 2012 medførte udgifter, der var 780,2 mio. EUR højere end de oprindeligt vedtagne budgetbevillinger (ekskl. ovennævnte nedsættelse af bevillinger på 65,4 mio. EUR til foranstaltninger til dyre- og plantesundhed under ændringsbudget nr. 6 for 2012 (se punkt 4.4.1 ovenfor), som dækkes af de disponible formålsbestemte indtægter på 1 341,1 mio. EUR.

Der vil stadig skulle foretages en række justeringer og overførsler af bevillinger ved årets udgang. Hvis disse samt alle de ovennævnte bevillinger medregnes, forventes de formålsbestemte indtægter, som kan fremføres til EGFL-budgettet for 2013, at udgøre 490 mio. EUR. Det skønnes, at den disponible saldo af formålsbestemte indtægter fra Sukkeromstruktureringsfonden vil fremføre yderligere 755 mio. EUR til EGFL‑budgettet for 2013.

[1] De fremførte formålsbestemte indtægter skal anvendes som det første, dvs. inden de bevillinger, der er vedtaget af budgetmyndigheden, og inden de formålsbestemte indtægter, der genereres i løbet af året (artikel 10 i Rådets forordning (EF) nr. 1605/2002 om finansforordningen vedrørende De Europæiske Fællesskabers almindelig budget).